SAUK se Motsoeneng permanent aangestel | Maroela Media
Die SAUK se omstrede waarnemende bedryfshoof, Hlaudi Motsoeneng, is permanent aangestel, het die openbare uitsaaier Woensdag berig.
Faith Muthambi, minister van kommunikasie, het die aankondiging Dinsdagaand in Pretoria gemaak, berig die SAUK se radionuus. Muthambi sê sy het die aanstelling gemaak na ‘n aanbeveling van die SAUK-raad.
“Na deeglike oorweging en in die uitoefening van my diskresie in terme van die Wet op Uitsaaiwese, het ek die aanbeveling van die raad aanvaar en gevolglik is die aanstelling van mnr Hlaudi Motsoeneng as die bedryfshoof bevestig,” het Muthambi gesê.
Politieke partye het verlede week geëis dat Motsoeneng bedank. Dit was nadat hy voorgestel het dat joernaliste ‘n lisensie moet hê om te praktiseer, soortgelyk aan dokters en prokureurs.
“Wanneer jy ŉ joernalis is, is jy ŉ professionele joernalis. As jy nie etiek en beginsels het nie en jy mislei mense deur jou verslaggewing, of as jy enige fout maak, dan verloor jy jou lisensie,” het Motsoeneng glo gesê.
Motsoeneng het ook verlede week in die parlement ‘n strategiese plan en begroting vir die SAUK voorgelê. Dit nadat die ouditeur-generaal ‘n negatiewe bevinding teenoor die SAUK gemaak het. Die parlement het gehoor dat die SAUK adverteerders en kykers verloor.
Die openbare beskermer het in Februarie onder meer bevind dat Motsoeneng se aanstelling onregmatig was, dat hy in een jaar ‘n salarisverhoging van R1,5 miljoen tot R2,4 miljoen gekry het en dat hy gelieg het oor sy kwalifikasies.
Hlaudi Motsoeneng minister SABC SAUK
Hier kom ook weer ‘n ding. Nuwe besem wat skoon wil vee en sy merk wil los……………
Tossie · 5 jaar gelede
Net vuil besems kan ‘n merk los. :-)
kyk daai oe is dit n nuwe besem? Glo nie so nie hy het homself sommer 62% verhoging gegee en ander kry nie eers nie. Hier kom n ding en TV gelde gaan opgaan en Afrikaans weggevat word.